CELEX: 32022D0986
Language: sk
Date: 2022-06-23 00:00:00
Title: Vykonávacie rozhodnutie Komisie (EÚ) 2022/986 z 23. júna 2022, ktorým sa neschvaľuje N-(3-aminopropyl)-N-dodecylpropán-1,3-diamín ako existujúca účinná látka na použitie v biocídnych výrobkoch typu 8 (Text s významom pre EHP)

24.6.2022   
               
               
                  SK
               
               
                  Úradný vestník Európskej únie
               
               
                  L 167/111
               
            
         VYKONÁVACIE ROZHODNUTIE KOMISIE (EÚ) 2022/986
         z 23. júna 2022,
         ktorým sa neschvaľuje N-(3-aminopropyl)-N-dodecylpropán-1,3-diamín ako existujúca účinná látka na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
         keďže:
         
                     (1)
                  
                  
                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich možného schválenia na použitie v biocídnych výrobkoch. V tomto zozname sa nachádza aj N-(3-aminopropyl)-N-dodecylpropán-1,3-diamín (číslo EC: 219-145-8; číslo CAS: 2372-82-9).
                  
               
                     (2)
                  
                  
                     N-(3-aminopropyl)-N-dodecylpropán-1,3-diamín bol hodnotený z hľadiska jeho používania v biocídnych výrobkoch typu 8 (prostriedky na ochranu dreva) podľa opisu v prílohe V k smernici Európskeho parlamentu a Rady 98/8/ES (3), ktoré zodpovedajú výrobkom typu 8 podľa opisu v prílohe V k nariadeniu (EÚ) č. 528/2012.
                  
               
                     (3)
                  
                  
                     Ako spravodajský členský štát bolo určené Portugalsko, ktorého hodnotiaci príslušný orgán predložil Komisii 9. novembra 2005 hodnotiacu správu spolu so svojimi závermi. Po predložení hodnotiacej správy sa uskutočnili diskusie na technických stretnutiach organizovaných Komisiou a po 1. septembri 2013 Európskou chemickou agentúrou (ďalej len „agentúra“).
                  
               
                     (4)
                  
                  
                     Z článku 90 ods. 2 nariadenia (EÚ) č. 528/2012 možno vyvodiť, že látky, pri ktorých sa hodnotenie vykonané členskými štátmi ukončilo do 1. septembra 2013, by sa mali hodnotiť v súlade s ustanoveniami smernice 98/8/ES.
                  
               
                     (5)
                  
                  
                     V súlade s článkom 75 ods. 1 nariadenia (EÚ) č. 528/2012 vypracúva stanovisko agentúry k žiadostiam o schválenie účinných látok Výbor pre biocídne výrobky. V súlade s článkom 7 ods. 2 delegovaného nariadenia (EÚ) č. 1062/2014 Výbor pre biocídne výrobky 2. decembra 2020 prijal stanovisko agentúry (4), v ktorom sa zohľadnili závery hodnotiaceho príslušného orgánu.
                  
               
                     (6)
                  
                  
                     Z uvedeného stanoviska možno vyvodiť, že v prípade biocídnych výrobkov typu 8 s obsahom N-(3-aminopropyl)-N-dodecylpropán-1,3-diamínu nemožno očakávať, že splnia kritériá stanovené v článku 5 ods. 1 písm. b) smernice 98/8/ES, ktoré zodpovedajú kritériám stanoveným v ustanoveniach článku 19 ods. 1 písm. b) nariadenia (EÚ) č. 528/2012, keďže boli zistené neprijateľné riziká pre ľudské zdravie a nebolo možné identifikovať žiadne vhodné opatrenie na zmiernenie rizika.
                  
               
                     (7)
                  
                  
                     V diskusiách so zástupcami členských štátov v rámci Stáleho výboru pre biocídne výrobky sa dospelo k záveru, že hodnotenie sa vykonalo podľa reálnych najhorších podmienok a že obmedzenie počtu cyklov ošetrovania dreva na dva za deň na prevádzkovateľa by z dôvodu problematického presadzovania a kontroly nebolo vhodným opatrením na zmiernenie rizika, ktorým by sa na prijateľnú úroveň znížili zistené riziká pre ľudské zdravie.
                  
               
                     (8)
                  
                  
                     Vzhľadom na stanovisko agentúry a diskusie v Stálom výbore pre biocídne výrobky nie je vhodné schváliť N-(3-aminopropyl)-N-dodecylpropán-1,3-diamín na použitie v biocídnych výrobkoch typu 8.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            N-(3-aminopropyl)-N-dodecylpropán-1,3-diamín (číslo EC: 219-145-8; číslo CAS: 2372-82-9) sa neschvaľuje ako účinná látka na použitie v biocídnych výrobkoch typu 8.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 23. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
         
            (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (4)  Stanovisko Výboru pre biocídne výrobky k žiadosti o schválenie účinnej látky: N-(3-aminopropyl)-N-dodecylpropán-1,3-diamín, typ výrobku: 8, ECHA/BPC/270/2020, prijaté 2. decembra 2020.